Zoologie    Des Traudl geht in d'Stadt zum Schaffe,  In so 'me Lade, wo ma Viescher kääft.  Kä Küh unn Gail! Nä, Vöschel,  Fisch unn Affe.  Ma sollt's nitt gläwe, wie des Geschäft do lääft.    Die Städter hänn schon scheene Ferz im Kopf  Der Job isch voller Kurzweil für des Traudl.  Verrickte Leit mit Geld, des isch enn alter Zopf,  Sinn indressant. Unn kääft sich enni so enn Waudl    Mit klenne rosa Schlipfle hinnerm Ohr  Dann hat des Traudl awwel sei Pläsier.  Es kommt re nämlich öfter grad so vor  Als wär die Frä - des Spielzeich von dem Tier.    Kääft änni dann  enn Dackel mit so krumme Bäh  -Unn sie, ganz uffgedackelt mit 'm selwe Körperbau,  Dann saacht de Chef als oft, dass selli zwää  "Sich ähnlich sind, wie G'schwister oder Mann und Frau".    Bei so 'me alte Brozzelhaffe,  dem sich sei Schlerr vom Schänne  Nach Johr unn Dach schunn von allä nach unne drängt  Kann ma rein äußerlich des nit erkenne,  Ob heit sein Bulldogg - oder er am Fenschter hängt.    Uff jeden Fall, gibt's Leit, die hängen sich  Am  liebschte äfach an e Tier.  Die sinn zu faul, um so en Mensch wie dich unn mich  Zu suche. Die stehn bei unsrer Traudl dann Spalier    Unn kääfen sich ganz äfach was, wo zu'ne paßt.  E Viech wo niemols jammert, schännt un klaacht,  Wo ihn als Chef ganz lieb hat unn nit haßt.  Unn wanns en Tritt ins Kreiz kriescht nitt emol was saacht.    Im Geschedähl: Es ruft kä Polizei, un geht nit vor Gericht.  Die Hauptsach isch, es bleibt am Lewe unn bleibt ganz.  Es kriescht sei Prischel von seim Bösewicht  Unn wedelt hinnenoch noch mit' m Schwanz.    Dann gibts do Leit, unn denne isch des nit zuviel,  Die halten sich, statt so me Mensch mit künschtlichem Gebiß,  In ihre Badewanne dann e Krokodil.  Für die isch des enn guter Kompromiß.    Statt mit re Frä mit so re richtisch bräte Gosch,  Dut sich ganz preiswert enner d Hochzeit spare.  Dem langt im Glas uff sein're Leiter schon en Frosch.  Für den isch dem sei  brähti Gosch des Wahre.    Statt so me Mann, wo wüscht isch und zum schänne nie zu faul,  Hat dann e Frä 500 Liter im Aqarium,  Weil so enn Fisch, - der halt de ganze Daach sei Maul  Unn frocht se nie, "was machsch dann do?" unn a "warum?"    Tja, Einsamkeit treibt oft ihr Bliete.  Deswesche kommt ehm schnell en Vochel in de Sinn.  Der hockt nach vierzeh Dach in Unnermiete  Dann selwer einsam in seim Käffisch drin.    Do kummt doch neilich enner in  den Lade  Unn ´s Traudl frocht, "was darf's dann sei?"  Er sacht, "mein Frailein könne Sie mir rade?  Ich such do was. Vielleicht en Papagei.    Es soll do für enn äldre Herr speziell,  Dem 's nit uff's Geld akommt, was Edles sei.  Was zu ihm paßt und zu seim Naturell.  Der Mann isch reich, unn nett unn ohne Tyrannei.    Er isch so ganz allä uff dere Welt.  Er sitzt im Rollstuhl unn isch trotzdem froh.  Er hat sei Lebdach gschafft und hat enn  Haufe Geld.  Zu seinre Frääd denk ich mir des e so:    Was, wo sein Lewensowend freindlich macht,  Was wertvoll - unn a was lebendisch isch".    Do iwwerlescht des Traudl lang - unn mit Bedacht.  Unn saacht dem Mann dann: "Nemmen se grad misch".